สังคมข่าวหุ้น
*หุ้นไทยรอวัคซีน
19 ก.ค. 2564

*หุ้นไทยรอวัคซีน
*ตลาดหุ้นไทยผวาล็อกดาวน์ หลังสถานการณ์แพร่ระบาดไวรัสโควิด-19 ตัวเลขผู้ติดเชื้อไม่ยุบ มีแต่เพิ่ม งานนี้รอวัคซีนอัศวินม้าขาวมาช่วยยี่ห้ออะไรไม่เกี่ยงแล้ว ส่วนมาตรการล็อกดาวน์มีผลหยุดเชื้อแพร่กระจายน้อย แต่กระทบมากต่อเศรษฐกิจ ล็อกนานอาจแย่กันหมด แบบเจ็บแล้วไม่จบ ขณะที่ราคาน้ำมันดิ่งร่วงหลังโอเปคพลัสลดกำลังผลิต กดดันหุ้นกลุ่มพลังงาน ด้านงบ Q2/64 แบงก์ทยอยประกาศล่าสุด KKP ออกมาดีเกินคาด แนวรับ 1,545 แนวต้าน 1,565 จุด
*ปิยะศักดิ์–ชูชาติ บิ๊กบอสนอนแบงก์ ประกาศ พักหนี้ 2 เดือนอุ้มลูกหนี้จำนำทะเบียน สินเชื่อบุคคล จากผลกระทบล็อกดาวน์ 13 จังหวัดแดงเข้ม งานนี้ TIDLOR- MTC เปิดช่องรับลงทะเบียนตั้งแต่วันนี้ ใกล้สาขาไหนไปที่นั่น ผู้บริหารมองวินวินทั้งลูกค้าและบริษัท ช่วยประคับประคองกันไป หนี้เสียก็ไม่พุ่ง
*สมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) หรือ BANPU เผยเตรียมเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ ให้กับผู้ลงทุนทั่วไป ระหว่างวันที่ 30 กรกฎาคม และวันที่ 2-3 สิงหาคมนี้ ผ่าน ธนาคารกรุงเทพ, กรุงไทย, ซีไอเอ็มบี (ไทย) และบริษัทหลักทรัพย์ เกียรตินาคินภัทร 3 รุ่น ประกอบด้วย หุ้นกู้ฯ อายุ 5 ปี อัตราดอกเบี้ย 2.90% ต่อปี หุ้นกู้ฯ อายุ 7 ปี ดอกเบี้ย 3.30% ต่อปี และหุ้นกู้ฯ อายุ 10 ปี ดอกเบี้ย 3.80% ต่อปี จ่ายดอกเบี้ยทุก 6 เดือน อันดับความเชื่อถือที่ระดับ “A+”
*ADVANC คว้าถ่ายทอดสด “โอลิมปิก” ล่าสุด ปรัธนา ลีลพนัง หัวหน้าคณะผู้บริหาร กลุ่มลูกค้าทั่วไป AIS เผย  AIS PLAY คว้าสิทธิการถ่ายทอดมหกรรมกีฬาระดับโลก “โอลิมปิก โตเกียว 2020” ในฐานะ Official Broadcaster อย่างเป็นทางการ พร้อมส่งตรงการแข่งขันกีฬา ทุกคู่ ทุกสนาม ที่โอลิมปิกถ่ายทอดให้ชมอย่างเต็มอิ่ม พร้อมจัดเต็มด้วยไฮไลท์กีฬามันส์ ๆ และชมย้อนหลังบน AIS PLAY วิดีโอแพลตฟอร์มเพื่อให้คนไทยได้ส่งใจเชียร์นักกีฬาไทย
*สมบูรณ์ เอื้ออัชฌาสัย ประธานเจ้าหน้าที่บริหาร บมจ.กันกุลเอ็นจิเนียริ่ง (GUNKUL) ปลื้มบริษัทในเครือรับงานการไฟฟ้าส่วนภูมิภาค (กฟภ.) ผ่านบริษัท ฟิวเจอร์ อีเล็คทริคอล คอนโทรล จำกัด (FEC) ซึ่งถือหุ้นโดย บริษัท กันกุล พาวเวอร์ ดีเวลลอปเม้นท์ จำกัด (GPD) บริษัทย่อยของ GUNKUL ก่อสร้าง สถานีไฟฟ้าท่ายาง จังหวัดเพชรบุรี ตามโครงการพัฒนาระบบส่งและจำหน่าย ระยะที่ 3 แผนที่ 1 และโครงการงานจ้างก่อสร้างเคเบิลใต้ดิน 1 จังหวัด 1 ถนน เพื่อเฉลิมพระเกียรติ เขตพื้นที่ กฟก.1 (จังหวัดนครนายก, จังหวัดปราจีนบุรี และจังหวัดอ่างทอง)
*ธีระชัย ประสิทธิ์รัตนพร กรรมการและประธานเจ้าหน้าที่บริหาร ธีระมงคล อุตสาหกรรม หรือ TMI มั่นใจกำไรสุทธิปีนี้จะเติบโตโดดเด่น จนสามารถล้างขาดทุนสะสมได้ทั้งหมดที่ 16.97 ล้านบาท และกลับมาพิจารณาจ่ายปันผลงานตามนโนบายไม่ต่ำกว่า 40% ของกำไรสุทธิได้อีกครั้งในปีหน้า
*อุทัย อุทัยแสงสุข ประธานผู้บริหารสายงานปฏิบัติการ บมจ.แสนสิริ (SIRI) ตั้งเป้ายอดขายไตรมาส 3/64 ที่ 7.4 พันล้านบาท มองสถานการณ์ตลาดอสังหาริมทรัพย์ยังคงมีความต้องการที่อยู่อาศัยทุกระดับราคาจากกลุ่มลูกค้าอย่างต่อเนื่อง เห็นได้จากการปิดการขาย 2 โครงการ บ้านเดี่ยวโซนพัฒนาการ คือ เศรษฐสิริ พัฒนาการ และ บุราสิริ พัฒนาการ รวมมูลค่าโครงการกว่า 5.9 พันล้านบาท และทาวน์โฮม SIRI PLACE ซีรีส์ล่าสุด Dream Destination ทั้ง สิริ เพลส บางนา-เทพารักษ์ และ สิริ เพลส วงแหวน-ลำลูกกา ที่ได้รับการตอบรับอย่างดีจากลูกค้า พิสูจน์จากยอดขายในรอบพรีเซล 2 วัน ที่มียอดขายไปกว่า 360 ล้านบาท
*คีรี กาญจนพาสน์ ประธานกรรมการ บมจ.บีทีเอส กรุ๊ป โฮลดิ้งส์ (BTS) เดินหน้าฝ่าโควิด เตรียมพร้อมลงทุนโครงการขนาดใหญ่ แม้สถานการณ์การแพร่ระบาดโควิด-19 ยังไม่สงบ แต่บริษัทไม่ได้หยุดนิ่งในการขยายธุรกิจ เนื่องจากบริษัทมีฐานะการเงินแข็งแกร่ง อัตราส่วนหนี้สินต่อทุน (D/E) ยังต่ำที่ 1.28 เท่า ขณะที่มีโครงการในมือทั้งจากบริษัทลูกหรือบริษัทในเครือจำนวนมาก ประกอบกับพันธมิตรที่บริษัทมีอยู่ โดยมีความพร้อมจะร่วมมือกันทำโครงการขนาดใหญ่คาดว่าภายในปีนี้น่าจะเห็นความชัดเจน